VIIENDA KOOSSEISU

OTSUS

Haapsalu,								26. september 2008 nr 
									Eelnõu

Projektide  „Spordihoone rekonstrueerimine“ ja 
„Vasikaholmi ranna heakorrastamine“ 
kaasfinantseerimise garanteerimine

Haapsalu Linnavalitsuse poolt on ette valmistatud rahastamise taotlus esitamiseks Interreg IV, Eesti-Läti piiriülese koostöö programmile. Koostöö Läti poolega toimub kahes programmi valdkonnas, millest esimene hõlmab tervislike eluviiside propageerimist sportimisvõimaluste parandamise kaudu ja teine veeturismi atraktiivsuse suurendamist. Projektide kogumaksumuseks kujuneb kokku maksimaalselt 5 700 000 krooni, millest Haapsalu linna kaasfinantseerimine on 850 000 krooni.

Võttes aluseks Haapsalu linna arengukava 2007–2011, ning juhindudes kohaliku omavalitsuse korralduse seaduse § 6 lg 3 p 2, § 22 lg 1 p 8, Haapsalu põhimääruse § 12 lg 1 p 8 ning haldusmenetluse seadusest, Haapsalu Linnavolikogu otsustab:

1.	Lubada Haapsalu Linnavalitsusel garanteerida projekti „Spordihoone rekonstrueerimine“ raames teostatavate arendustööde kaasfinantseerimine perioodil 2009-2011 summas mitte rohkem kui 400 000 krooni.

2.	Lubada Haapsalu Linnavalitsusel garanteerida projekti „Vasikaholmi ranna heakorrastamine“ raames teostatavate arendustööde kaasfinantseerimine perioodil 2009-2011 summas mitte rohkem kui 450 000 krooni.

3.	Otsuse peale võib esitada kaebuse Tallinna Halduskohtule 30 päeva jooksul otsuse teatavakstegemisest.

Andreas Rahuvarm
Volikogu esimees

SELETUSKIRI
Eelnõule „Projektide „Spordihoone rekonstrueerimine“ ja „Vasikaholmi ranna heakorrastamine“ kaasfinantseerimise garanteerimine“

Haapsalu Linnavalitsuse poolt on ette valmistatud rahastamise taotlus esitamiseks Interreg IV, Eesti-Läti piiriülese koostöö programmile. Koostöö Läti poolega toimub kahes programmi valdkonnas, millest:
1.	„Tervislike eluviiside propageerimine sportimisvõimaluste parandamise kaudu“ hõlmab Haapsalu spordihoone rekonstrueerimist. Tööde käigus vahetatakse välja spordihoone II korruse saali põrand ja kaasajastatakse II korruse riietus- ja pesuruumid. Nimetatud projekti kogumaksumuseks kujuneb maksimaalselt 2 700 000 krooni, millest Haapsalu linna kaasfinantseerimine on 400 000 krooni.
2.	„Veeturismi atraktiivsuse suurendamine“ hõlmab Vasikaholmi rannaala heakorrastamist. Heakorrastamise käigus rajatakse liivarand, mänguväljakud ning koostatakse turundus ja reklaammaterjalid. Nimetatud projekti kogumaksumuseks kujuneb maksimaalselt 3000 000 krooni, millest Haapsalu linna kaasfinantseerimine on 450 000 krooni.
Projektide elluviimine toimub plaanide kohaselt perioodil 2009-2011.

Linnavalitsus teeb ettepaneku eelnõu otsusena vastu võtta.

Martin Schwindt
Aselinnapea
11.09.2008